Europarlamentarul Claudiu Manda a invitat 30 de senatori PSD la Strasbourg în perioada 16 – 19 decembrie, când va avea loc sesiunea plenară a Parlamentului European, trasportul și cazarea fiind plătite din banii PE. Oficial, Manda a explicat pentru G4Media.ro că și-a invitat colegii la un schimb de experiență, însă unii dintre invitați susțin că au fost invitați de fapt la ziua de naștere a lui Claudiu Manda, născut pe 20 decembrie. Din cauza celor 30 de absenți de la PSD, activitatea Senatului va fi blocată săptămâna viitoare, într-o perioadă când pe agendă sunt proiecte de lege importante.

„Am aflat de la niște colegi din Senat, că domnul Manda i-a invitat la ziua sa de naștere, la Bruxelles, și că le asigură transportul si cazarea. Mi s-a părut revoltător, sunt totuși 30 de persoane, banii de la Parlamentul Europena sunt tot fonduri publice”, a declarat pentru G4Media.ro o sursă din Senatul României.

Printre cei 30 de senatori PSD se numără Bogdan Matei, Radu Preda, Daniel Butunoiu, Pavel Marian, Marius Dunca, Radu Oprea sau Florian Bodog. Din cauza absenței celor 30 de parlamentari de la PSD, activitatea Senatului va fi blocată săptămâna viitoare. Luni, în ședința biroului Permanent al Senatului, social democratul Florian Bodog i-a atras atenția lui Teodor Meleșcanu că senatorii PSD vor fi plecați și că nu ar trebui stabilit un program.

„Programul este făcut de doi europarlamentari PSD, Claudiu Manda și Dragoș Benea. Este un schimb de experiență între Parlamentul European și Senatul României. Nu am programul exact în acest moment. Finanțarea deplasării va fi făcută exclusiv de Parlamentul European”, a declarat senatorul PSD Marian Pavel.

Claudiu Manda a declarat pentru G4Media.ro că vizita celor 30 de Senatori la Strasbourg nu are legătură cu ziua lui de naștere.

Reacția lui Claudiu Manda poate fi citită aici.

Editor: Robert Kiss